ททท. นำทีมภาคเอกชนไทยบุกตลาดจีน กระตุ้นท่องเที่ยวไทยและฟื้นความเชื่อมั่นในการเดินทาง
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยภายหลังเป็นประธานในงาน Amazing Thailand Amazing New Chapters Road Show to China 2023 ณ นครเซี่ยงไฮ้ สาธารณรัฐประชาชนจีน พร้อมกล่าวขอบคุณรัฐบาลจีนที่เชื่อมั่นและมอบโอกาสให้ประเทศไทยได้ต้อนรับคณะนักท่องเที่ยวจีนที่เดินทางเข้าไปท่องเที่ยวในประเทศไทยเป็นกลุ่มประเทศแรก ภายหลังจากสถานการณ์โควิด-19 คลี่คลาย และรัฐบาลจีนได้อนุญาตให้ชาวจีนเดินทางท่องเที่ยวยังต่างประเทศได้ โดยประเทศไทยมีความพร้อมที่จะต้อนรับนักท่องเที่ยวจีนทุกคน ประกอบกับรัฐบาลมีนโยบายและแนวทางในการรองรับนักท่องเที่ยว โดยนำมาตรการความปลอดภัยที่มีศักยภาพด้านสาธารณสุข ผนวกกับมาตรฐานการให้บริการที่มีคุณภาพ เพื่อสร้างความเชื่อมั่นให้แก่นักท่องเที่ยวในการเดินทางท่องเที่ยวประเทศไทยอีกด้วยด้านนายยุทธศักดิ์ สุภสร ผู้ว่าการ ททท. กล่าวเพิ่มเติมว่า ททท. ร่วมกับหน่วยงานพันธมิตรทางการท่องเที่ยวทั้งออนไลน์และออฟไลน์ จัดงาน Amazing Thailand Amazing New Chapters Road Show to China 2023 กำหนดจัดขึ้นวันนี้(22 ก.พ. 66) และวันที่ 24 กุมภาพันธ์นี้ ณ นครเซี่ยงไฮ้ นครเฉิงตู และนครกว่างโจว สาธารณรัฐประชาชนจีนตามลำดับ เพื่อเพิ่มโอกาสในการเจรจาธุรกิจท่องเที่ยวระหว่างผู้ประกอบการธุรกิจท่องเที่ยวของไทย กับผู้ประกอบการธุรกิจท่องเที่ยวของจีนโดยตรง ก่อให้เกิดการซื้อขายสินค้าทางการท่องเที่ยวอย่างเป็นรูปธรรม ควบคู่ไปกับการให้ความรู้เกี่ยวกับสินค้าทางการท่องเที่ยวของประเทศไทยแก่กลุ่มผู้ซื้อและสื่อมวลชนในพื้นที่ โดยคาดว่าผลจากการจัดงานครั้งนี้จะนำไปสู่การฟื้นฟูเศรษฐกิจ  กระตุ้นรายได้จากภาคการท่องเที่ยวและบริการระหว่างกัน